पराई बाजा बजे ला लगथे अऊ रैली सुरु हो जाथे.
करीबन 60 लोगन के भीड़ नारा लगावत हवय, "जय जय जय जय जय भीम, जय आंबेडकर जय भीम." मुंबई के धारावी मं हरेक बछर 6 दिसम्बर 2022 के दिन डॉ. भीमराव आंबेडकर के बरसी मं महापरिनिर्वाण रैली के आयोजन करे जाथे.
एक-एक करके लोगन मन मोमबत्ती जलाथें अऊ धारावी के पेरियार चौक मं जमा होथें, अऊ फिर एशिया के सबले बड़े झुग्गी बस्ती के ये हिस्सा तिहार के माहौल ले भर जाथे. महापरिनिर्वाण दिवस (आंबेडकर के बरसी) के ये आयोजन जय भीम फाउंडेशन के डहर ले होवत हवय. ये रैली करीबन दू घंटा तक चलही अऊ ई. वी. रामास्वामी (पेरियार) चौक ले गणेशन कोविल मं लगे आंबेडकर मूर्ति तक ले जाही, जऊन ह इहां ले करीबन डेढ़ किलोमीटर दूरिहा हवय.
येकर बाद वो ह आंबेडकर के मूर्ति ला माला पहिराय ला जाथे - जऊन ह धारावी भर मं एकेच मूर्ति आय अऊ बाद मं वो ह अपन मंडली के संग तमिल भाखा मं अपन नेता ला समर्पित गीत गाय लगथे.
45 बछर के सुरेश, उत्तरी मुंबई के एक ठन कंपनी मं गाड़ी चलाथे. वो ह हरेक दिन 14 घंटा बूता करथे अऊ महिना मं 25,000 रूपिया तनखा मिलथे. 41 बछर के वेनिला घरेलू बूता करेइय्या आंय, वो ह धारावी के तीर के एक ठन अपार्टमेंट मं हरेक दिन 6 घंटा बूता करथे. वो ला महिना मं 15,000 रूपिया मिलथे.
वेनिला अऊ सुरेश मूल रूप ले तमिलनाडु के आंय अऊ परयार समाज ले आथें, जऊन ह वो मन के राज मं अनुसूचित जाति के रूप मं सूचीबद्ध हवंय. वेनिला कहिथें, "मोर ददा ह सन 1965 मं काम बूता खोजत तिरुनेलवेली ले धारावी आय रहिस." परिवार ला येकरे सेती आय ला परिस काबर, अपासी नई होय सेती अऊ दीगर कतको चीज ले खेती ले गुजारा नई होय सकत रहिस.
वेनिला ह 9 वीं तक ले पढ़े रहिस अऊ ओकर बाद रोजी-रोटी सेती वोला पढ़ई छोड़े ला परिस. वो ह बताथें के रसोईय्या के बूता करत अऊ एक ठन दफ्तर मं काम करे बखत वो ह अंगरेजी बोले सीख लीस. 2016 मं, वेनिला अऊ इलाका के कुछु दीगर माईलोगन मन मगिडची मगलिर पेरवई नांव के एक ठन स्वयं सहायता समूह (एसएचजी) बनाइन. ओकर कहना हवय, "इहाँ हमन माईलोगन मन ला अपन बर जियादा टेम नई मिलय, येकरे सेती ये महिला मंडली के जरिया ले हमन कतको कार्यक्रम करथन अऊ संग मं फिलिम देखे ला जाथन." लॉकडाउन बखत वेनिला ह अपन जान पहिचान के लोगन मन के मदद ले, स्वयं सहायता समूह ह धारावी के लोगन मन ला खाय, किरण के समान अऊ छोट मोट आर्थिक मदद दीन.
